РЕГЛАМЕНТ ЗА ИЗПЪЛНЕНИЕ (ЕС) № 107/2014 НА КОМИСИЯТА
от 5 февруари 2014 година
относно изтеглянето от пазара на фуражните добавки кобалтов хлорид хексахидрат, кобалтов нитрат хексахидрат и кобалтов сулфат монохидрат и за изменение на Регламент (ЕО) № 1334/2003
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 10, параграф 5 от него,
като има предвид, че:
(1)
В Регламент (ЕО) № 1831/2003 се предвижда разрешително за добавките за използване при храненето на животните, както и основанията и процедурите за предоставяне на такова разрешително. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
(2)
Фуражните добавки кобалтов хлорид хексахидрат, кобалтов нитрат хексахидрат и кобалтов сулфат монохидрат са разрешени без ограничения във времето съгласно Директива 70/524/ЕИО като съединения на микроелемента кобалт, като условията за тяхната употреба последно са уредени в Регламент (ЕО) № 1334/2003 на Комисията (3). Посочените фуражни добавки впоследствие бяха вписани в Регистъра на фуражните добавки на Общността като съществуващи продукти в съответствие с член 10, параграф 1 от Регламент (ЕО) № 1831/2003.
(3)
До изтичането на срока, предвиден в член 10, параграф 2 от Регламент (ЕО) № 1831/2003, не бяха подадени заявления в съответствие с посочената разпоредба, с които да се иска разрешение за употребата на посочените фуражни добавки, принадлежащи към групата на микроелементите.
(4)
Поради това посочените фуражни добавки следва да бъдат изтеглени от пазара.
(5)
От изтеглянето на тези фуражни добавки от пазара произтича необходимостта те да бъдат заличени от вписването „Е3 Кобалт-Со“ в приложението към Регламент (ЕО) № 1334/2003. Поради това Регламент (ЕО) № 1334/2003 следва да бъде съответно изменен.
(6)
Целесъобразно е да се предвиди преходен период за заинтересованите страни, по време на който наличните количества от добавките да бъдат изтеглени от пазара, а премиксите, комбинираните фуражи и фуражните суровини, произведени с тези добавки, да могат да бъдат изконсумирани.
(7)
Изтеглянето от пазара на трите продукта не засяга предоставянето на разрешителни за тях или приемането на мярка по отношение на техния статут в съответствие с Регламент (ЕО) № 1831/2003.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Изтегляне
Фуражните добавки кобалтов хлорид хексахидрат, кобалтов нитрат хексахидрат и кобалтов сулфат монохидрат, принадлежащи към групата „Олигоелементи“, се изтеглят от пазара.
Член 2
Изменение на Регламент (ЕО) № 1334/2003
В приложението към Регламент (ЕО) № 1334/2003 се заличават вписванията „кобалтов хлорид хексахидрат“, „кобалтов нитрат хексахидрат“ и „кобалтов сулфат монохидрат“, свързани с елемента Е3 Кобалт-Со.
Член 3
Преходни мерки
1. Наличните количества от продуктите, посочени в член 1, могат да продължат да бъдат пускани на пазара и употребявани като фуражни добавки до 26 август 2014 г.
2. Премиксите, произведени с добавките, посочени в параграф 1, могат да продължат да бъдат пускани на пазара и употребявани до 26 февруари 2015 г.
3. Комбинираните фуражи и фуражните суровини, етикетирани в съответствие с Регламент (ЕО) № 767/2009 до 26 август 2015 г. и произведени с добавките, посочени в параграф 1, или с премиксите, посочени в параграф 2, могат да продължат да бъдат пускани на пазара и използвани до изчерпване на количествата.
Член 4
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 февруари 2014 година.